Afrikaners, steun gewerf tydens VSA-besoekSaam met die televisiepersoonlikheid en voormalige presidentskandidaat Mike Huckabee (Foto: Verskaf) ŉ Afvaardiging van die Solidariteit Beweging het pas teruggekeer ná ŉ besoek aan die VSA. Tydens die besoek is daar veral gefokus op die organisering van die Afrikaner-diaspora in die VSA, politieke skakeling en verskeie projekte om fondse te werf vir die werk van instellings van die Beweging soos Solidariteit, AfriForum en Helpende Hand. Volgens Jaco Kleynhans, hoof van internasionale skakeling by die Beweging, beplan hulle om binnekort die Solidariteit Beweging Kurberkanton bekend te stel met die doel om soveel moontlik diaspora-lede wat tans in die buiteland woon en werk aan te moedig om aan te meld. “In die VSA beplan ons om ŉ nieregeringsorganisasie tot stand te bring wat die diaspora en gewone Amerikaners by spesifieke projekte van die Beweging se instellings sal betrek. ŉ Fondswerwingstrategie is in die VSA ontwikkel en dit behoort binne enkele maande vrugte af te werp.” Gesprekke is met talle Afrikaners in Texas gevoer (Foto: Verskaf) Kleynhans en Werner Human, operasionele hoof by die Beweging, het 20 van die 50 Amerikaanse deelstate besoek en is optimisties dat daar deur ŉ omvattende inligtingsveldtog groter bewustheid oor veiligheids-, maatskaplike, politieke, opleidings- en ander kwessies gekweek kan word. “Ons het reeds tydens ons besoek verskeie media-onderhoude gevoer en nog heelwat media-reklame in die VSA word beplan wat die bewustheid oor wat in Suid-Afrika aangaan en die Beweging se uitgebreide pogings om antwoorde op uitdagings vir ons mense te skep, wesenlik gaan verhoog,” aldus Kleynhans. Die Beweging het reeds vroeër vanjaar begin om verenigings in Europese lande te stig en dieselfde sal nou in die VSA gebeur. “Ons beskou die Afrikaner-diaspora nie as ŉ groep mense wat hulle rug op ons mense en ons land gedraai het nie, maar as ŉ bate, as ŉ groep mense wat ambassadeurs kan en moet wees vir dít wat ons hier in Suid-Afrika probeer vermag. “Dit was bemoedigend om tydens die besoek te sien hoe positief ons mense wat lankal reeds in die VSA woon, asook gewone Amerikaners reageer op die werk van die Beweging soos die oprigting van Sol-Tech en Akademia, AfriForum se projekte om ons gemeenskappe veiliger te maak, infrastruktuur te verbeter en ons gemeenskappe te organiseer en Helpende Hand se maatskaplike projekte. Die werk van kultuurorganisasies om ons taal, geskiedenis en kultuur te bewaar en aan ŉ volgende geslag oor te dra, word ook in die VSA as verblydend beskou.” Die Beweging se buitelandse skakeling is ook daarop toegespits om buitelandse druk op die Suid-Afrikaanse regering te verhoog, veral oor grondonteiening sonder vergoeding, rassediskriminasie en die algemene verval van die staat. “Ons gaan nie oorsee om Suid-Afrika sleg te maak nie. Die Beweging is baie lief vir ons land en sy mense en werk elke dag daaraan om juis in Suid-Afrika ŉ seker toekoms vir ons mense te skep. Met ŉ regering wat dikwels egter vyandig teenoor ons mense optree, is dit nodig dat buitelandse politieke en burgerlike druk uitgeoefen moet word. Juis daarom het ons met lede van die Amerikaanse kongres en lede van verskeie deelstate se wetgewers byeengekom om oor politieke druk te praat.”